ส่วนที่ 1

  ข้อมูลสรุป (Executive Summary)

บริษัท สหโคเจน (ชลบุรี) จำกัด (มหาชน) ประกอบธุรกิจเป็นผู้ผลิตและจำหน่ายไฟฟ้าและไอน้ำ
ดำเนินการภายใต้ประกาศของผู้ผลิตไฟฟ้ารายเล็ก (Small Power Producer: SPP)
ซึ่งได้รับสัมปทานประกอบกิจการไฟฟ้าจากกระทรวงมหาดไทย (เปลี่ยนแปลงเป็นกรมธุรกิจพลังงาน
กระทรวงพลังงานตั้งแต่วันที่ 5 ตุลาคม 2545)
โรงไฟฟ้าของบริษัทตั้งอยู่ภายในเขตสวนอุตสาหกรรมเครือสหพัฒน์-ศรีราชา จังหวัดชลบุรี
ใช้เทคโนโลยีพลังความร้อนร่วม (Cogeneration Combined Cycle Technology)
ในการผลิตไฟฟ้าและไอน้ำ โดยใช้ก๊าซธรรมชาติเป็นเชื้อเพลิง
โรงไฟฟ้าระยะแรกของบริษัทมีกำลังการผลิตไฟฟ้ารวม 122 เมกะวัตต์ และไอน้ำรวม 41
ตันต่อชั่วโมง เริ่มจำหน่ายไฟฟ้าได้ตั้งแต่เดือนเมษายน 2542 ภายใต้สัญญาซื้อขายไฟฟ้าจำนวน 90
เมกะวัตต์ กับการไฟฟ้าฝ่ายผลิตแห่งประเทศไทย (กฟผ.) ระยะเวลาสัญญา 25 ปี
และสัญญาซื้อขายไฟฟ้าส่วนที่เหลือและสัญญาซื้อขายไอน้ำกับ บริษัท สหพัฒนา อินเตอร์โฮลดิ้ง จำกัด
(มหาชน) ระยะเวลาสัญญา 15 ปี ต่อมาบริษัทได้ขยายกำลังการผลิตไฟฟ้าอีก 9.8 เมกะวัตต์
และไอน้ำอีก 20 ตันต่อชั่วโมง แล้วเสร็จตั้งแต่เดือนพฤศจิกายน 2545
ทำให้ในปัจจุบันบริษัทมีกำลังการผลิตไฟฟ้ารวมทั้งสิ้น 131.8 เมกะวัตต์
และมีกำลังการผลิตไอน้ำรวม 61 ตันต่อชั่วโมง
ทั้งนี้การจำหน่ายไฟฟ้าและไอน้ำภายในเขตสวนอุตสาหกรรมเครือสหพัฒน์-ศรีราชา บริษัท สหพัฒนา
อินเตอร์โฮลดิ้ง จำกัด (มหาชน) เป็นผู้ดำเนินการจำหน่ายต่อให้กับโรงงานอุตสาหกรรมต่างๆ
ซึ่งเป็นบริษัทในกลุ่มสหพัฒน์ทั้งหมด

บริษัทได้กำหนดเป้าหมายการดำเนินธุรกิจ คือ
มุ่งมั่นผลิตไฟฟ้าและไอน้ำที่มีคุณภาพสูงและจัดการจำหน่ายให้มีเสถียรภาพสูงสุด
บริหารการผลิตให้มีประสิทธิภาพสูงสุดและควบคุมต้นทุนการดำเนินการให้อยู่ในระดับที่ต่ำที่สุดเพื่อสร้างผลตอบแทนสูงสุดให้แก่ผู้ถือหุ้น
ควบคุมผลกระทบต่อสิ่งแวดล้อมที่อาจเกิดขึ้นในกระบวนการผลิตไฟฟ้าให้อยู่ในระดับที่ต่ำที่สุด
และพัฒนาโครงสร้างองค์กรของบริษัทเพื่อให้ได้รับมาตรฐานสากล

ผลการดำเนินงานของบริษัทฯ ในปี 2547 เป็นไปตามเป้าหมาย โดยมีรายได้รวม 2,138 ล้านบาท
เพิ่มขึ้นจากปีก่อน 2.43% มีกำไรจากการดำเนินงาน 320ล้านบาท เพิ่มขึ้นจากปีก่อน 7.37%
อย่างไรก็ตาม บริษัทฯ มีกำไรจากอัตราแลกเปลี่ยนในปี 2547 จำนวน 2 ล้านบาท เทียบกับปี
2546 ที่มีกำไรจากอัตราแลกเปลี่ยนสูงถึง 37 ล้านบาท
อันเป็นผลจากการเปลี่ยนเงินกู้จากเหรียญสหรัฐเป็นเงินบาท ทำให้บริษัทมีกำไรสุทธิในปี 2547
รวมทั้งสิ้น 322 ล้านบาท ลดลงจากปี 2546 จำนวน 13 ล้านบาท คิดเป็น 3.89%

จากการขยายอย่างต่อเนื่องของเศรษฐกิจของประเทศ
เป็นผลให้ความต้องการพลังงานไฟฟ้าและไอน้ำของลูกค้าของบริษัท สหโคเจน (ชลบุรี) จำกัด
(มหาชน) มีการขยายตัวอย่างรวดเร็ว ดังนั้นในปี 2547 ที่ผ่านมา
คณะกรรมการและผู้บริหารของบริษัทฯ
จึงได้เร่งรัดการดำเนินโครงการส่วนขยายโรงไฟฟ้าโครงการ 2
ซึ่งจะทำให้มีกำลังการผลิตไฟฟ้าเพิ่มขึ้น 42 เมกกะวัตต์ และผลิตไอน้ำเพิ่มขึ้น 20 ตันต่อชั่วโมง
โดยได้ลงนามในสัญญาจ้างเหมางานออกแบบ จัดซื้อและก่อสร้างระบบโรงไฟฟ้าในเดือนมีนาคม
2547 มีกำหนดแล้วเสร็จ เริ่มเดินเครื่องจ่ายไฟฟ้าได้ในเดือนมีนาคม 2548
เสร็จสมบูรณ์สามารถจ่ายไอน้ำเพิ่มได้ในเดือนตุลาคม 2548
การดำเนินงานตามโครงการถึงสิ้นสุดเดือนธันวาคม 2547 แล้วเสร็จประมาณ 85%
ซึ่งเป็นไปตามกำหนด โดยมีค่าใช้จ่ายที่ชำระแล้วรวมเป็นเงินทั้งสิ้น 652 ล้านบาท
เงินจำนวนดังกล่าวได้จากการขายหุ้นเพิ่มทุน 420 ล้านบาท และสำรองจ่ายจากเงินสดหมุนเวียน
232 ล้านบาท ค่าใช้จ่ายส่วนที่เหลือจะได้มาจากวงเงินกู้ระยะยาวจำนวน 820 ล้านบาท
ซึ่งได้ลงนามในสัญญากับธนาคารผู้ให้เงินกู้ไว้แล้ว โดยจะเริ่มเบิกใช้ตั้งแต่เดือนมกราคม 2548
เป็นต้นไป

คณะกรรมการและผู้บริหารของบริษัทฯ ยึดมั่นในหลักบรรษัทภิบาล
โดยบริหารกิจการตามมาตรฐานสากล ISO 9001:2000 และ ISO 14001:1996 ซึ่งบริษัทฯ
ได้รับการรับรอง อีกทั้งได้จัดให้มีการกำกับดูแลกิจการภายใน
ซึ่งมีการตรวจสอบและประเมินจากผู้ตรวจสอบภายนอกและกรรมการตรวจสอบอย่างสม่ำเสมอ
คณะกรรมการและผู้บริหารจึงมีความมั่นใจว่าจะสามารถสร้างผลการดำเนินงานที่ดีและมอบผลตอบแทนที่น่าพอใจแก่ผู้ถือหุ้นได้ในปีต่อๆ
ไป